I et brev udsendt til forældre med danske børn født i 2012 skriver Hasle Skole følgende

”Vi vil gerne invitere jer og jeres børn til et møde med øvrige danske forældre og børn”.

Brevet er underskrevet af skoleleder Ole Skov, og han forklarer til TV2 ØSTJYLLAND, at begrundelsen for kun at invitere etnisk danske forældre og børn er, at skolen har haft problemer med at tiltrække de danske børn.

Læs også Skole kæmper for flere danske børn: Forældremøde kun for danskere

Flere forældre til børn på skolen er dog ikke glade for beslutningen om at holde et møde kun for danske forældre.

En af dem er Nana Højklint Damsgaard, som besluttede sig for at skrive til skolelederen for at få en forklaring.

- Jeg skriver en mail til Ole og spørger ham, hvad han mener med øvrige danske forældre, fordi jeg tænker først, at jeg vil give ham muligheden for, at hvis han tænker, at det er fordi, vi alle sammen er danskere, og det er på den måde, han mener det, eller om han mener, at det kun er for danske etniske forældre, siger Nana Højklint Damsgaard.

Læs også Medlem af skolebestyrelse: Møder for danske forældre er nødvendige

Nana fik svar fra Ole Skov, som forklarede hende, at der var tale om et møde kun for etniske danske forældre og børn.

- Jeg synes, at det er ubehageligt, og jeg synes, at det er foruroligende, at der skal være en opdeling allerede et år inden vores børn skal begynde i skole, siger Nana Højklint Damsgaard.

02:38 VIDEO: Her kan du høre, hvad andre forældre siger om brevet fra Hasle Skole. Luk video

Nana Højklint Damsgaard var langt fra den eneste forældre, der var vred over skolens brev.

- Jeg blev sur og ked af det på både mine og mine børns vegne, siger Mette Pedersen.

- Mit barn er lige så dansk som de andre. Vi bidrager med lige så meget, som alle andre gør, siger Mariam Juggessur

Møderne har fundet sted igennem de seneste syv-otte år forklarer skolelederen, som også fortæller, at det har haft en effekt.

Rådmand kræver redegørelse

Hos Aarhus Kommune har man modtaget en klage fra en af de forældre, som ikke blev inviteret til mødet. Rådmanden for Børn- og Unge i Aarhus Kommune, Bünyamin Simsek (V) har allerede krævet en redegørelse fra Hasle Skole.

- Min holdning er, at ledelsen i Børn og Unge ikke accepterer, at skoler skelner mellem etnicitet i deres mødeindkaldelser uagtet hensigt og formål. Det kan godt have et højere formål og tanke, som man synes er fornuftig, men målet helliger ikke midlet, siger Bünyamin Simsek til TV2 ØSTJYLLAND.

TV2 ØSTJYLLAND er kommet i besiddelse af brevet, som du kan se herunder: